กองบัญชาการป้องกันและบรรเทาสาธารณภัยแห่งชาติ จัดตั้ง “ศูนย์รับบริจาคช่วยเหลือผู้ประสบภัยน้ำท่วม 
สปป.ลาว” พร้อมเชิญชวนประชาชนบริจาคเงินและสิ่งของช่วยเหลือผู้ประสบภัยน้ำท่วม สปป.ลาว
นายฉัตรชัย พรหมเลิศ ปลัดกระทรวงมหาดไทย ในฐานะรองผู้บัญชาการป้องกันและบรรเทาสาธารณภัยแห่งชาติ เปิดเผยว่า ตามที่ได้เกิดสถานการณ์อุทกภัยจากการชำรุดของสันเขื่อนในเมืองสนามไซ แขวงอัตตะปือ สาธารณรัฐประชาธิปไตยประชาชนลาว (สปป.ลาว) ซึ่งรัฐบาล สปป.ลาว ได้ประกาศให้พื้นที่ดังกล่าวเป็นเขตพิบัติฉุกเฉินแห่งชาติ และได้จัดตั้งศูนย์อำนวยการเพื่อสั่งการและประสานการระดมทรัพยากรให้ความช่วยเหลือ โดยเชิญชวนร่วมบริจาคสิ่งของที่ขาดแคลนและจำเป็น นั้น กระทรวงมหาดไทย โดยกองบัญชาการป้องกันและบรรเทาสาธารณภัยแห่งชาติ ขอให้จังหวัดที่มีความพร้อมจัดตั้ง “ศูนย์รับบริจาคช่วยเหลือผู้ประสบภัยน้ำท่วม สปป.ลาว” ณ ศาลากลางจังหวัด หรือสถานที่ที่เหมาะสม พร้อมเชิญชวนประชาชนร่วมบริจาคเงินและสิ่งของ เพื่อสนับสนุนการช่วยเหลือผู้ประสบภัยน้ำท่วมใน สปป.ลาว โดยสามารถบริจาคเข้าบัญชีธนาคารกรุงไทย สาขาทำเนียบรัฐบาล ชื่อบัญชี “หัวใจไทยส่งไป สปป.ลาว” เลขที่บัญชี 067–0–12886–4 และกรณีประสงค์บริจาคสิ่งของต้องเป็นของที่เป็นความต้องการของ สปป.ลาว เป็นของใหม่ที่มีมาตรฐาน ไม่มีสภาพเสี่ยงต่อการชำรุด บูดเน่าเสียหาย หรือใกล้หมดอายุหรือของที่ใช้แล้ว อีกทั้งให้คำนึงถึงความสามารถในการบรรจุหีบห่อที่เหมาะสมต่อการขนส่งไปยังพื้นที่ประสบภัยได้สะดวก
  ทั้งนี้ กระทรวงมหาดไทย ขอให้จังหวัดเชิญชวนประชาชนจิตอาสา “เราทำความ ดี ด้วยหัวใจ” ร่วมกิจกรรมรับบริจาคสิ่งของกับ “ศูนย์รับบริจาคช่วยเหลือผู้ประสบภัยน้ำท่วม สปป.ลาว” เช่นที่ได้ปฏิบัติที่จังหวัดอุบลราชธานีและมุกดาหาร เพื่อสนับสนุนการช่วยเหลือผู้ประสบภัยน้ำท่วมของ สปป.ลาวให้เป็นไปอย่างรวดเร็ว รวมถึงยังเป็นการแสดงความห่วงใยและน้ำใจของประชาชนชาวไทย